തിരുവനന്തപുരം നഗരസഭാ നികുതി വെട്ടിപ്പ് കേസിലെ മുഖ്യപ്രതി പിടിയില്, അറസ്റ്റ് മുന്കൂര് ജാമ്യാപേക്ഷ തള്ളിയതോടെ തിരുവനന്തപുരം: നഗരസഭയിലെ നികുതിവെട്ടിപ്പ് കേസില് ഒന്നാം പ്രതിയും നേമം സോണല് ഓഫീസിലെ ക്യാഷറുമായ സുനിത അറസ്റ്റില്. ഈ കേസിലെ രണ്ടാമത്തെ അറസ്റ്റാണിത്. നേരത്തെ ശ്രീകാര്യം സോണല് ഓഫീസിലെ അറ്റന്ഡന്റ് ബിജുവിനെ അറസ്റ്റ് ചെയ്തിരുന്നു. സുനിത അടക്കമുള്ള പ്രതികളുടെ മുന്കൂര് ജാമ്യാപേക്ഷ കോടതി തള്ളിയതിനു പിന്നാലെയാണ് അറസ്റ്റ്. നേമം സോണില് മാത്രം 25 ദിവസത്തെ നികുതി തട്ടിയെടുത്തിട്ടുണ്ടെന്ന് ബാങ്ക് രേഖകള് പരിശോധിച്ചപ്പോള് വ്യക്തമായിട്ടുണ്ട്. ഈ ദിവസങ്ങളില് നികുതി പിരിച്ച തുക ബാങ്കില് അടയ്ക്കാതെ ബാങ്കിന്റെ സീലില്ലാത്ത കൗണ്ടര്ഫോയിലാണ് പണം അടച്ചെന്ന പേരില് ഓഫിസില് സൂക്ഷിച്ചിരിക്കുന്നതെന്ന് കണ്ടെത്തിയിട്ടുണ്ട്. 2020 ജനുവരി 24 മുതല് 2021 ജൂലായ് 14 വരെയുള്ള ഒന്നരവര്ഷത്തെ ഇടപാടുകളാണ് പൊലീസ് പരിശോധിച്ചത്. ജാമ്യമില്ലാ കുറ്റം തെളിഞ്ഞിട്ടും തട്ടിപ്പില് അറസ്റ്റ് വൈകുന്നതിനെതിരെ കനത്ത പ്രതിഷേധം ഉയര്ന്നിരുന്നു. അതേസമയം 5,12,000 രൂപയുടെ തട്ടിപ്പാണ് ശ്രീകാര്യം സോണല് ഓഫീസില് നടന്നിട്ടുള്ളത്. നികുതി ഉള്പ്പെടെയുള്ളവയുമായി ബന്ധപ്പെട്ട് ഓഫീസില് നിന്ന് ലഭിക്കുന്ന പണം തൊട്ടടുത്ത ദിവസം നഗരസഭാ സെക്രട്ടറിയുടെ അക്കൗണ്ടില് നിക്ഷേപിക്കുന്നതാണ് പതിവ്. ഇത്തരത്തില് പിരിഞ്ഞ് കിട്ടിയ പണത്തിന്റെ കണക്കില് കൃത്രിമം കാണിച്ച് തട്ടിയെടുത്തുവെന്നാണ് ബിജുവിന് എതിരായ ആരോപണം. കാഷ്യര് നിക്ഷേപിക്കാന് നല്കിയ പണം ബിജു നിക്ഷേപിച്ചില്ലെന്ന് അന്വേഷണ ഉദ്യോഗസ്ഥര് കണ്ടെത്തിയിട്ടുണ്ട്. ബിജുവിനെ നേരത്തെ തന്നെ സസ്പെന്ഡ് ചെയ്തിരുന്നു.